Γραφείο Χρηματοπιστωτικής Διαχείρισης της Αυστραλίας (Australian Office of Financial Management): Το προσωπικό του ΓΔΧ υπόκειται στους σχετικούς κανόνες για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Από τους κανόνες για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς δεν απαλλάσσεται ούτε το ΓΔΧ ούτε ΓΔΧ τρίτων χωρών. Το προσωπικό δεσμεύεται από γενικούς κανονισμούς για την εφαρμογή προτύπων διαχείρισης κινδύνου σε κυβερνητικούς φορείς και οφείλει να τηρεί το επαγγελματικό απόρρητο. Επίσης δεν επιτρέπεται να χρησιμοποιεί προνομιακές πληροφορίες και να διενεργεί συναλλαγές σε χρηματοπιστωτικά μέσα που εκδίδει το ΓΔΧ, ενώ οφείλει να διατηρεί την ανεξαρτησία του από συμφέροντα τρίτων και να αποφεύγει την σύγκρουση συμφερόντων. Μια εσωτερική λειτουργία συμμόρφωσης είναι αρμόδια για την εφαρμογή των εσωτερικών κανόνων συμπεριφοράς, διερευνά περιπτώσεις παραβίασης και υποβάλει καταγγελίες σε εξωτερικές αρχές, όταν αυτό απαιτείται. Αναλόγως της σοβαρότητας της υπόθεσης, οι πειθαρχικές κυρώσεις κυμαίνονται από επίπληξη έως απόλυση.

Κεντρική Τράπεζα της Βραζιλίας: Απαγορεύονται και συνιστούν ποινικό αδίκημα η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η εθνική κεντρική τράπεζα δεν απαλλάσσεται επισήμως από την εφαρμογή των κανόνων για την κατάχρηση της αγοράς. Παρομοίως, δεν προβλέπεται απαλλαγή για κεντρικές τράπεζες τρίτων χωρών. Η κεντρική τράπεζα διαθέτει κανόνες λειτουργίας σχετικά με τις συναλλαγές για την πώληση και την αγορά χρηματοπιστωτικών μέσων, ενώ υπάρχουν και εφαρμόζονται με συνέπεια αποτελεσματικά πρότυπα διαχείρισης κινδύνου. Το προσωπικό οφείλει να τηρεί το επαγγελματικό απόρρητο και απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς. Παρόλο που δεν υπάρχουν κανόνες που να απαγορεύουν ρητώς τις συναλλαγές σε προκαθορισμένα στοιχεία ενεργητικού ή χρηματοπιστωτικά μέσα για προσωπικούς σκοπούς, το προσωπικό πρέπει να αποφεύγει να επωφελείται εμπιστευτικών πληροφοριών ή καταστάσεων σύγκρουσης συμφερόντων που προκύπτουν από τη θέση του στην κεντρική τράπεζα. Το προσωπικό οφείλει επίσης να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Μια επιτροπή δεοντολογίας ενημερώνει το προσωπικό για τους κανόνες δεοντολογίας, παρακολουθεί την εφαρμογή τους και επιβάλει πειθαρχικές κυρώσεις σε περίπτωση παραβίασης. Αναλόγως της σοβαρότητας του παραπτώματος, οι πειθαρχικές κυρώσεις κυμαίνονται από προειδοποίηση έως απόλυση.

Δημόσιο Ταμείο της Βραζιλίας (National Treasury of Brazil): Το ΓΔΧ και/ή τα ΓΔΧ τρίτων χωρών δεν απαλλάσσονται από την εφαρμογή των κανόνων για την κατάχρηση εμπιστευτικών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν υπάρχουν συγκεκριμένοι κανόνες για την αντιμετώπιση περιπτώσεων πώλησης ή αγοράς χρηματοπιστωτικών μέσων. Το προσωπικό οφείλει να τηρεί το επαγγελματικό απόρρητο δυνάμει διαφόρων νομικών διατάξεων και του εφαρμοζόμενων εσωτερικών κανόνων συμπεριφοράς και απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς ανεξαιρέτως. Εφαρμόζονται ειδικοί και λεπτομερείς κανόνες που απαγορεύουν ρητώς στο προσωπικό να πραγματοποιεί συναλλαγές σε χρηματοπιστωτικά μέσα που εκδίδει το ΓΔΧ ή άλλοι κυβερνητικοί φορείς, εκτός εάν πληρούνται ειδικές και αυστηρές προϋποθέσεις. Το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Μια εσωτερική επιτροπή δεοντολογίας εποπτεύει την εφαρμογή των εσωτερικών κανόνων συμπεριφοράς και επιβάλει πειθαρχικές κυρώσεις σε περίπτωση παραβίασης. Αναλόγως της σοβαρότητας του παραπτώματος, οι πειθαρχικές κυρώσεις κυμαίνονται από προειδοποίηση έως απόλυση.

Καναδάς

Τράπεζα του Καναδά (Bank of Canada): Απαγορεύονται και συνιστούν διοικητικό και ποινικό αδίκημα για το οποίο επιβάλλονται ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η εθνική κεντρική τράπεζα δεν απαλλάσσεται επισήμως από την εφαρμογή των κανόνων για την κατάχρηση προνομιακών πληροφοριών ή την παράνομη ανακοίνωση εμπιστευτικών πληροφοριών, αλλά απαλλάσσεται από την εφαρμογή κανόνων για τη χειραγώγηση της αγοράς. Δεν προβλέπεται απαλλαγή για κεντρικές τράπεζες τρίτων χωρών. Η κεντρική τράπεζα εφαρμόζει πρότυπα διαχείρισης κινδύνου κατά τη διεξαγωγή των δραστηριοτήτων της. Το προσωπικό οφείλει να τηρεί το επαγγελματικό απόρρητο, γεγονός που απαγορεύει οποιαδήποτε χρήση και απόπειρα χρήσης εμπιστευτικών πληροφοριών για ιδιωτικό συμφέρον. Οι ισχύοντες κανόνες για τις συναλλαγές σε χρηματοπιστωτικά μέσα για προσωπικούς σκοπούς έχουν προσαρμοστεί ώστε να καλύπτουν τη θέση του προσωπικού. Το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Το διοικητικό συμβούλιο της κεντρικής τράπεζας, από κοινού με το γραφείο συμμόρφωσης, έχουν ορίσει μια επιτροπή η οποία εποπτεύει τη διαχείριση του κώδικα δεοντολογίας και είναι επιφορτισμένη με την επανεξέτασή του, τη διάδοση των σχετικών γνώσεων και την επιβολή πειθαρχικών κυρώσεων σε περίπτωση παραβίασής του κώδικα συμπεριφοράς. Αναλόγως της σοβαρότητας του παραπτώματος, στις πειθαρχικές κυρώσεις μπορεί να περιλαμβάνεται και η λύση της υπαλληλικής σχέσης.

Τμήμα Οικονομικών του Καναδά (Department of Finance Canada): Το προσωπικό του ΓΔΧ υπόκειται στους κανόνες για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς και στις σχετικές διοικητικές και ποινικές κυρώσεις. Το ΓΔΧ δεν απαλλάσσεται από την εφαρμογή των κανόνων για την κατάχρηση προνομιακών πληροφοριών και την παράνομη ανακοίνωση εμπιστευτικών πληροφοριών, αλλά απαλλάσσεται των κανόνων για τη χειραγώγηση της αγοράς. Τα ΓΔΧ τρίτων χωρών δεν απαλλάσσονται από την υποχρέωση εφαρμογής αυτών των κανόνων. Εφαρμόζονται τα ίδια πρότυπα διαχείρισης κινδύνου με την κεντρική τράπεζα. Το προσωπικό οφείλει να τηρεί το επαγγελματικό απόρρητο και απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς ανεξαιρέτως. Το προσωπικό δεν επιτρέπεται να επενδύει σε χρηματοπιστωτικά μέσα που οδηγούν σε καταστάσεις πραγματικής ή δυνητικής σύγκρουσης συμφερόντων. Επίσης, το προσωπικό οφείλει να τηρεί την ανεξαρτησία του και να αποφεύγει περιπτώσεις σύγκρουσης συμφερόντων. Μια εσωτερική λειτουργία συμμόρφωσης είναι αρμόδια για την εφαρμογή των εσωτερικών κανόνων συμπεριφοράς, η συμμόρφωση με τους οποίους προβλέπεται στη σύμβαση εργασίας, τη διερεύνηση παραπτωμάτων και την καταγγελία αυτών των παραπτωμάτων σε εξωτερικές αρχές.

Κίνα

Λαϊκή Τράπεζα της Κίνας (People’s Bank of China): Το προσωπικό της κεντρικής τράπεζας υπόκειται σε όλους τους κανόνες που απαγορεύουν την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς και τυχόν παραβίαση αυτών των κανόνων συνιστά διοικητικό και/ή ποινικό αδίκημα. Η κεντρική τράπεζα απαλλάσσεται από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Ωστόσο, δεν προβλέπεται σχετική απαλλαγή για τις κεντρικές τράπεζες τρίτων χωρών. Η κεντρική τράπεζα εφαρμόζει γενικά και ειδικά πρότυπα διαχείρισης κινδύνου κατά τη εκτέλεση των δραστηριοτήτων της. Η συμμόρφωση με τα πρότυπα αυτά ελέγχεται σε τακτική βάση από το τμήμα εσωτερικής συμμόρφωσης και ελέγχου. Το προσωπικό έχει την αυστηρή υποχρέωση να τηρεί το επαγγελματικό απόρρητο, η οποία παραμένει σε ισχύ και μετά τη λήξη της απασχόλησής του. Το προσωπικό απαγορεύεται επίσης να χρησιμοποιεί εμπιστευτικές πληροφορίες για ιδιωτικούς σκοπούς ανεξαιρέτως. Εφαρμόζονται περιορισμοί στις επενδύσεις και την κατοχή στοιχείων ενεργητικού και χρηματοπιστωτικών μέσων. Το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Μια εσωτερική λειτουργία συμμόρφωσης εποπτεύει την εφαρμογή των εσωτερικών κανόνων συμπεριφοράς. Αναλόγως της σοβαρότητας του παραπτώματος, οι πειθαρχικές κυρώσεις μπορεί να φτάνουν έως την απόλυση.

Χονγκ Κονγκ

Νομισματική Αρχή του Χονγκ Κονγκ (Hong Kong Monetary Authority): Απαγορεύονται και συνιστούν διοικητικό και ποινικό αδίκημα για το οποίο επιβάλλονται ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Δεδομένου ότι η Νομισματική Αρχή του Χονγκ Κονγκ ανήκει στον εκτελεστικό κλάδο, απαλλάσσεται μόνο εκ των πραγμάτων από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν προβλέπεται απαλλαγή για κεντρικές τράπεζες τρίτων χωρών. Η Νομισματική Αρχή του Χονγκ Κονγκ εφαρμόζει πρότυπα διαχείρισης κινδύνου και ένα εγχειρίδιο εσωτερικής επενδυτικής πολιτικής και διαδικασιών κατά την εκτέλεση των δραστηριοτήτων της. Το προσωπικό υποχρεούται βάσει διαφόρων νομικών διατάξεων να τηρεί το επαγγελματικό απόρρητο, ενώ απαγορεύεται να χρησιμοποιεί εμπιστευτικές πληροφορίες για προσωπικό ιδιωτικό συμφέρον. Το προσωπικό απαγορεύεται να επενδύει σε χρηματοπιστωτικά μέσα που εκδίδουν ρυθμιζόμενες οντότητες, και οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Το τμήμα διαχείρισης και ανθρώπινου δυναμικού είναι αρμόδιο για την εφαρμογή του εσωτερικού κώδικα δεοντολογίας τον οποίο έχουν προσυπογράψει εξωτερικές ρυθμιστικές αρχές. Αναλόγως της σοβαρότητας του παραπτώματος, στις πειθαρχικές κυρώσεις μπορεί να περιλαμβάνεται και η λύση της υπαλληλικής σχέσης.

Γραφείο Χρηματοπιστωτικών Υπηρεσιών και Ταμείου του Χονγκ Κονγκ (Financial Services and the Treasury Bureau of Hong Kong): Απαγορεύονται και συνιστούν διοικητικό και ποινικό αδίκημα για το οποίο επιβάλλονται ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Το ΓΔΧ απαλλάσσεται εκ των πραγμάτων από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν προβλέπεται απαλλαγή για ΓΔΧ τρίτων χωρών. Το προσωπικό οφείλει να τηρεί το επαγγελματικό απόρρητο και απαγορεύεται να χρησιμοποιεί εμπιστευτικές πληροφορίες για προσωπικό ιδιωτικό συμφέρον. Το προσωπικό δεν πρέπει να συμμετέχει σε ιδιωτικές επενδύσεις που ενδέχεται να προκαλούν πραγματική ή φαινομενική σύγκρουση συμφερόντων με τα επίσημα καθήκοντά του και να διατηρεί την ανεξαρτησία του από συμφέροντα τρίτων, ενώ οφείλει να γνωστοποιεί καταστάσεις σύγκρουσης συμφερόντων στους ανωτέρους του. Αναλόγως της σοβαρότητας του παραπτώματος, οι πειθαρχικές κυρώσεις μπορεί να κυμαίνονται από προφορική ή γραπτή προειδοποίηση έως υποχρεωτική παραίτηση ή απόλυση.

Ινδία

Κεντρική Τράπεζα της Ινδίας (Reserve Bank of India): Απαγορεύονται και συνιστούν διοικητικό και ποινικό αδίκημα για το οποίο επιβάλλονται ad hoc ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η Κεντρική Τράπεζα της Ινδίας απαλλάσσεται από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν προβλέπεται απαλλαγή για κεντρικές τράπεζες και ΓΔΧ τρίτων χωρών. Η Κεντρική Τράπεζα της Ινδίας εφαρμόζει πρότυπα διαχείρισης κινδύνου κατά την εκτέλεση των δραστηριοτήτων της και ο τρόπος εφαρμογής τους έχει ανακοινωθεί επαρκώς. Το προσωπικό υποχρεούται βάσει διαφόρων νομικών διατάξεων να τηρεί το επαγγελματικό απόρρητο. Υπάρχουν κανόνες που απαγορεύουν ρητώς στο προσωπικό να πραγματοποιεί κερδοσκοπικές συναλλαγές σε χρηματοπιστωτικά μέσα. Το προσωπικό οφείλει να διατηρεί την ανεξαρτησία του από συμφέροντα τρίτων. Ωστόσο, δεν υπάρχει συγκεκριμένη εσωτερική πολιτική για θέματα σύγκρουσης συμφερόντων. Όσον αφορά τους κανόνες συμπεριφοράς, καθήκοντα εποπτείας έχουν οι εκάστοτε προϊστάμενοι. Αναλόγως της σοβαρότητας του παραπτώματος, οι πειθαρχικές κυρώσεις μπορεί να φτάσουν έως και τη λύση της υπαλληλικής σχέσης.

Ιαπωνία

Τράπεζα της Ιαπωνίας: Απαγορεύονται και συνιστούν διοικητικό και ποινικό αδίκημα για το οποίο επιβάλλονται ad hoc ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η εθνική κεντρική τράπεζα δεν απαλλάσσεται επισήμως από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών ή τη χειραγώγηση της αγοράς. Παρομοίως, δεν προβλέπεται απαλλαγή για κεντρικές τράπεζες τρίτων χωρών. Το προσωπικό υποχρεούται να τηρεί το επαγγελματικό απόρρητο ισοβίως. Το προσωπικό απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς και να συμμετέχει σε συναλλαγές σε χρηματοπιστωτικά μέσα. Το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Μια κεντρική αρχή, το Εθνικό Συμβούλιο Δεοντολογίας για τις Δημόσιες Υπηρεσίες, είναι υπεύθυνη για την παροχή ενημέρωσης σχετικά με αλλαγές στο εθνικό πλαίσιο δεοντολογίας που ισχύει για τους δημόσιους υπαλλήλους. Αναλόγως της σοβαρότητας του παραπτώματος, οι πειθαρχικές κυρώσεις μπορεί να κυμαίνονται από την προειδοποίηση και την περικοπή μισθού έως τη λύση της υπαλληλικής σχέσης.

Υπουργείο Οικονομικών: Απαγορεύονται και συνιστούν διοικητικό και ποινικό αδίκημα για το οποίο επιβάλλονται ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Το προσωπικό υποχρεούται να τηρεί το επαγγελματικό απόρρητο ισοβίως. Το προσωπικό απαγορεύεται να χρησιμοποιεί προνομιακές πληροφορίες για ιδιωτικούς σκοπούς και να συμμετέχει σε συναλλαγές που αφορούν κρατικά ομόλογα. Το προσωπικό οφείλει να διατηρεί την ανεξαρτησία του από συμφέροντα τρίτων. Το Εθνικό Συμβούλιο Δεοντολογίας για τις Δημόσιες Υπηρεσίες είναι υπεύθυνο για την παροχή ενημέρωσης σχετικά με αλλαγές στο εθνικό πλαίσιο δεοντολογίας που ισχύει για όλους τους δημόσιους υπαλλήλους. Αναλόγως της σοβαρότητας του παραπτώματος, οι πειθαρχικές κυρώσεις μπορεί να κυμαίνονται από την προειδοποίηση και την περικοπή μισθού έως τη λύση της υπαλληλικής σχέσης.

Μεξικό

Τράπεζα του Μεξικού: Απαγορεύονται ως ποινικό αδίκημα και τιμωρούνται με φυλάκιση η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η εθνική κεντρική τράπεζα απαλλάσσεται επισήμως από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν προβλέπεται απαλλαγή για κεντρικές τράπεζες τρίτων χωρών. Η κεντρική τράπεζα εφαρμόζει πρότυπα διαχείρισης κινδύνου κατά την εκτέλεση των δραστηριοτήτων της και τα μέσα εφαρμογής που χρησιμοποιεί έχουν ανακοινωθεί επαρκώς. Το προσωπικό έχει την υποχρέωση να τηρεί το επαγγελματικό απόρρητο, η οποία εξακολουθεί να υφίσταται και μετά τη λήξη της απασχόλησής του. Υπάρχουν κανόνες οι οποίοι απαγορεύουν ρητώς στο προσωπικό να συμμετέχει σε συναλλαγές σε χρηματοπιστωτικά μέσα που πραγματοποιούνται σε τιμές που είναι εμφανώς ασύνδετες με την εύλογη τιμή της αγοράς. Το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Η εσωτερική υπηρεσία που είναι υπεύθυνη για την εποπτεία της συμμόρφωσης με τους κανόνες συμπεριφοράς είναι διαρθρωμένη σε διάφορες επιτροπές και τμήματα. Αναλόγως της σοβαρότητας του παραπτώματος, οι πειθαρχικές κυρώσεις μπορεί να κυμαίνονται από προειδοποίηση και αναστολή καθηκόντων έως απομάκρυνση και προσωρινό αποκλεισμό από τη δυνατότητα εργασίας σε ανάλογες θέσεις.

Υπουργείο Οικονομικών και Δημόσιας Πίστωσης του Μεξικού (Ministry of Finance and Public Credit of Mexico): Το προσωπικό του ΓΔΧ υπόκειται στους σχετικούς κανόνες για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς και στις σχετικές ποινικές κυρώσεις. Το εθνικό ΓΔΧ ή τα ΓΔΧ τρίτων χωρών δεν απαλλάσσονται από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Εφαρμόζονται περιορισμοί στις συναλλαγές σε στοιχεία ενεργητικού. Το ΓΔΧ εφαρμόζει πρότυπα διαχείρισης κινδύνου κατά τις δραστηριότητές του. Το προσωπικό οφείλει να τηρεί το επαγγελματικό απόρρητο και απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς ανεξαιρέτως. Δεν υπάρχουν συγκεκριμένοι κανόνες που να απαγορεύουν στο προσωπικό να πραγματοποιεί συναλλαγές σε χρηματοπιστωτικά μέσα που εκδίδει το ΓΔΧ. Ωστόσο, το προσωπικό οφείλει να διατηρεί την ανεξαρτησία του από συμφέροντα τρίτων και να αποφεύγει τη σύγκρουση συμφερόντων. Μια επιτροπή δεοντολογίας είναι υπεύθυνη για την εφαρμογή των εσωτερικών κανόνων συμπεριφοράς. Αναλόγως της σοβαρότητας του παραπτώματος, οι πειθαρχικές κυρώσεις μπορεί να κυμαίνονται από προειδοποίηση έως απόλυση και προσωρινό αποκλεισμό από τη δυνατότητα απασχόλησης στον δημόσιο τομέα.

Σιγκαπούρη

Νομισματική Αρχή της Σιγκαπούρης (Monetary Authority of Singapore): Απαγορεύονται και συνιστούν διοικητικό και ποινικό αδίκημα για το οποίο επιβάλλονται ad hoc ποινές η κατάχρηση προνομιακών πληροφοριών, η παράνομη ανακοίνωση εμπιστευτικών πληροφοριών και κάθε μορφή χειραγώγησης της αγοράς. Η Νομισματική Αρχή της Σιγκαπούρης απαλλάσσεται από την εφαρμογή των κανόνων για την κατάχρηση προνομιακών πληροφοριών, την παράνομη ανακοίνωση εμπιστευτικών πληροφοριών και τη χειραγώγηση της αγοράς. Δεν προβλέπεται απαλλαγή για κεντρικές τράπεζες ή ΓΔΧ τρίτων χωρών. Η Νομισματική Αρχή της Σιγκαπούρης εφαρμόζει πρότυπα διαχείρισης κινδύνου κατά την εκτέλεση των δραστηριοτήτων της και η συμμόρφωση με τα πρότυπα αυτά παρακολουθείται. Το προσωπικό οφείλει να τηρεί το επαγγελματικό απόρρητο σύμφωνα με τον ισχύοντα εσωτερικό κώδικα δεοντολογίας και απαγορεύεται να χρησιμοποιεί εμπιστευτικές πληροφορίες για ιδιωτικούς σκοπούς. Τα μέλη του προσωπικού και οι οικογένειές τους δεν επιτρέπεται να κατέχουν χρηματοπιστωτικά μέσα που έχουν εκδοθεί από ρυθμιζόμενες οντότητες και να αγοράζουν εισηγμένα στο χρηματιστήριο χρηματοπιστωτικά μέσα εκτός των δημόσιων αγορών. Το προσωπικό οφείλει να διατηρεί την ανεξαρτησία του από συμφέροντα τρίτων και επίσης να γνωστοποιεί καταστάσεις σύγκρουσης συμφερόντων στον προϊστάμενο του τμήματος. Η διοίκηση της Νομισματικής Αρχή της Σιγκαπούρης, από κοινού με τα τμήματα ανθρώπινου δυναμικού και διαχείρισης κινδύνου, εποπτεύουν την εφαρμογή του εσωτερικού κώδικα δεοντολογίας και ενημερώνουν σχετικά τα νέα μέλη του προσωπικού. Οι πειθαρχικές κυρώσεις που επιβάλλονται από τη διοίκηση της Νομισματικής Αρχή της Σιγκαπούρης ποικίλουν από την προφορική επίπληξη έως τη λύση της υπαλληλικής σχέσης.